钦定古今图书集成/明伦汇编/氏族典/第187卷 > 萧誉
## 钦定古今图书集成/明伦汇编/氏族典/第187卷 > 萧誉

按《梁书河东王誉传》：“河东王誉，字重孙，昭明太子第
二子也。普通二年，封枝江县公。大通三年，改封河东
郡王。除宁远将军、石头戍军事，出为琅邪、彭城二郡
太守。还除侍中轻车将军，置佐史。出为南中郎将、湘
州刺史。未几，侯景寇京邑，誉率军入援，至青草湖，台
城没，有诏班师，誉还湘镇。时世祖军于武城，新除雍”
州刺史张缵密报世祖曰：“河东起兵，岳阳聚米，共为
不逞，将袭江陵。”世祖甚惧，因步道间还，遣谘议周弘
直至誉所，督其粮众。誉曰：“各自军府，何忽隶人！”前后
使三反，誉并不从。世祖大怒，乃遣世子方等征之，反
为誉所败死。又令信州刺史鲍泉讨誉，并与书陈示
祸福，许其迁善。誉不答，修浚城池，为拒守计。誉焚长
沙郭邑，徙居民于城内，鲍泉度军围之。誉幼而骁勇，
兼有胆气，能抚循士卒，甚得众心。及被围既久，虽外
内断绝，而备守犹固。后世祖又遣领军将军王僧辩
代鲍泉攻誉。僧辩筑土山以临城内，日夕苦攻，矢石
如雨，城中将士死伤者大半。誉窘急，乃潜装海船，将
溃围而出。会其麾下将慕容华引僧辩入城斩之，传
首荆镇。世祖反其首以葬焉。